**HIGIENSKA PRIPOROČILA ZA PREPREČEVANJE OKUŽB Z NOVIM KORONAVIRUSOM SARS-CoV-2 ZA POGREBNO IN POKOPALIŠKO DEJAVNOST**

Vedeti je treba, da pogreb ne velja za javno prireditev, zato **prijava javne prireditve na NIJZ ni mogoča, kar pomeni, da je zbiranje omejeno na največ 50 oseb,**sklicatelj pa mora zagotoviti minimalno varnostno razdaljo med ljudmi, upoštevati higienska priporočila NIJZ in obvezno voditi seznam prisotnih ljudi.

**Ukrepi, ki jih morajo upoštevati vsi – izvajalci storitev in udeleženci:**

* Izvajalci storitev in udeleženci morajo biti brez znakov okužbe dihal (npr. nahod, kašljanje, povišana telesna temperatura, bolečine v žrelu, mišicah,…).
* Zagotavljajo naj zadostno razdaljo med osebami, vsaj 1,5 oziroma bolje 2 metra.
* Pogosto naj si umivajo ali razkužujejo roke (npr. z razkužilom na osnovi 60 do 80 % alkohola).
* Naj se ne dotikajo obraza, zlasti ne ust, nosu in oči, preden so roke umite ali razkužene.
* Upoštevajo naj higieno kihanja, kašlja.
* Čim manj naj se dotikajo različnih predmetov in površin, le toliko, kot je nujno.
* Izražanje sožalja z rokovanjem in objemanjem se odsvetuje.

**Dodatni ukrepi, ki jih upoštevajo izvajalci storitev:**

* Zagotovljena mora biti možnost umivanja in razkuževanja rok za zaposlene ter razkuževanja rok za stranke.
* Podajalniki razkužila naj bodo nameščeni na vhodih v posamezne prostore.
* Pogrebne slovesnosti se lahko udeleži število ljudi, ki ga dovoljuje omejitev Vlade RS glede zbiranja ljudi na javnih prostorih (trenutno je skladno z Odlokom o začasni splošni omejitvi zbiranja ljudi na javnih krajih in mestih v Republiki Sloveniji (Ur. l. RS, št. 69/20) dovoljeno največ 50 ljudi).
* Prisotnost pevcev na pogrebih se odsvetuje, saj to predstavlja dodatno tveganje za prenos okužbe. V kolikor bi bili pevci vseeno prisotni na pogrebu, se je potrebno zavedati povečanega tveganja, ki s tem nastane. V tem primeru svetujemo, da je razdalja med skupino pevcev in udeleženci pogreba največja možna. Opozarjamo, da s tem tveganje za prenos okužbe med pevci ostaja.
* V primeru večjega števila pogrebov na dan se razmak med pogrebi izvede na dve uri oz. več, če je to potrebno za čiščenje in razkuževanje vseh prostorov.
* V primeru pokojnika s COVID-19 ali sumom na COVID-19 naj se pri prevozu in pokopu pokojnika upošteva Pravilnik o prevozu in pokopu posmrtnih ostankov (Uradni list RS, št. 53/17 in 56/17 – popr.).

**Dodatni ukrepi, ki jih upoštevajo udeleženci pri**

**uporabi mrliških vežic:**

* Ob vstopu v mrliško vežico si razkužijo roke.
* V mrliško vežico vstopajo posamično in vzdržujejo medosebno razdaljo vsaj 1,5 oziroma bolje 2 metra, razen v primeru družinskih članov oz. članov istega gospodinjstva.
* Čim manj se dotikajo različnih predmetov in površin, le toliko, kot je nujno.
* V mrliški vežici naj se zadržijo za kratek čas oz. le toliko časa, kolikor je to nujno potrebno.
* Uporaba kropilnika z blagoslovljeno vodo se odsvetuje.
* Ob izhodu si razkužijo roke.
* Izražanje sožalja z rokovanjem in objemanjem se odsvetuje.

**Z upoštevanjem priporočil varujemo naše zdravje!**

Iskreno sožalje svojcem

pokojnice/pokojnika, ki ste

primorani pristopiti k drugačnemu

poslavljanju od svoje/ga

najdražje/ga, zaradi obstoječih

razmer preprečevanja širjenja

koronavirusa.



Občina Rečica ob Savinji

Ana REBERNIK, županja

**Pogrebi (**vir: **Navodila slovenskih škofov za vzpostavitev javnega bogoslužja v slovenskih cerkvah v času epidemije COVID-19)**

* Cerkveni pogrebi so dovoljeni ob upoštevanju navodil državnih ustanov. Pogrebni obred se opravi v navzočnosti najožjih sorodnikov. Pogrebna sveta maša je lahko darovana ob upoštevanju določil v poglavju  *Svete maše tega navodila.*
* Med pogrebom je treba upoštevati medsebojno razdaljo 1,5 metra.

Sveta maša

**Župniki in drugi duhovniki obhajajo svete maše z verniki pod naslednjimi pogoji:**

* Udeležba je dovoljena samo zdravim vernikom, ki nimajo simptomov okužbe dihal, ne kašljajo in nimajo povišane telesne temperature.
* Vsak, ki vstopi v cerkev, je sam odgovoren za zaščito pred morebitno okužbo, tako kot to velja za vstopanje v druge javne prostore. Ob vstopu v cerkev si mora razkužiti roke, nadeti zaščitno masko in v cerkvi ohranjati medosebno razdaljo 1,5 metra (to ne velja za družine in člane skupnega gospodinjstva).
* Pred nedeljskimi in prazničnimi svetimi mašami verniki ob vstopu v cerkev v poseben nabiralnik (škatlo ipd.) oddajo list s svojo telefonsko številko (brez imena in naslova). Ob vhodu naj bo napis: »Spoštovani verniki, prosimo vas, da v skladu z uredbo vlade z dne 8. julija 2020 oddate listek s svojo telefonsko številko (brez imena in naslova), ki jo bomo hranili 30 dni ter jo v primeru epidemije oddali pristojnim državnim ustanovam, da vas kontaktirajo.« Župnik oziroma duhovnik po vsaki sveti maši listke s telefonskimi številkami zalepi v posebno mapo oziroma vloži v kuverto, na njej označi dan, datum in uro svete maše ter jo hrani 30 dni. Po tem obdobju kuverto z listki uniči. V primeru, da je bila pri sveti maši navzoča oseba, okužena s koronavirusom, župnik na zahtevo pristojne državne ustanove (inšpektorata, policije, NIJZ) posreduje telefonske številke udeležencev pri določeni sveti maši. Župnik oziroma duhovnik o posredovanju podatkov obvesti SŠK (info@rkc.si). V primeru delavniških svetih maš oddaja telefonske številke ni obvezna, saj duhovnik običajno pozna vernike.
* Duhovnik v primeru povečanega števila okuženih v lokalni skupnosti med sveto mašo nosi masko.
* Med vsako sveto mašo in po njej je treba cerkev temeljito zračiti.
* Sveta maša na prostem (na prostoru v zasebni lasti npr. župnije) je dovoljena z upoštevanjem medosebne razdalje 1,5 metra, razkuževanjem rok, sedežnim redom in oddajo telefonskih številk vseh udeležencev. Če ni mogoče zagotoviti razdalje 1,5 metra, morajo vsi prisotni nositi maske. Svete maše na prostem se lahko udeleži do največ 500 vernikov (vključno z ministranti, pevci, organisti, glavnim mašnikom in so mašniki).
* Pogostitve in posebni programi druženja po svetih mašah do nadaljnjega niso dovoljeni.